A DIA bárki számára elérhető és használható. Tisztelettel kérünk mindenkit, aki olyan régi fotókat őriz, melyek a Gyergyói-medence településeihez bármilyen módon köthetők, hogy töltse fel az archívumba, építsük együtt azt a képet, melyet a DIA a térségünkről alkot. Egy-egy ismert épület fotója, egy utcakép vagy természeti érdekesség mellett ugyanúgy fontos lehet egy-egy családi fotó is, hiszen végső soron Gyergyó mi magunk vagyunk, a családjaink, felmenőink vagy éppen gyerekeink.

A DIA (Digitális Interaktív Archívum) a gyergyószentmiklósi Tarisznyás Márton Múzeum által indított közösségi felület, egy interaktív fotóarchívum. Célunk a Gyergyói-medence képi örökségének megőrzése, közkinccsé tétele. A folyamatosan bővített archívum minden egyes fotóját igyekszünk a legpontosabban ellátni információkkal a készítés idejét, helyét, a kép témáját illetően. Éppen ezért azt reméljük a felhasználóktól, hogy hozzájárulnak ezen információk gazdagításához: ha bármi hasznosat tudnak egy-egy fotóval kapcsolatosan, kérjük, szóljanak hozzá!

Használati útmutató

Ha böngészni szeretne

A DIA felülete lehetővé teszi a részletes keresést. Kereshet az oldal tetején látható keresősávba írt kulcsszavak alapján, vagy az egyes kategóriákra kattintva. Minden megnyitott fotó mellett ugyanakkor a rendszer további javaslatokat is megjelenít.

Ha fel szeretne használni egy itt látható fotót

Az archívum fotói között egyesek jogvédettek, felhasználásukhoz szükséges azon személy engedélye, aki az illető fotót feltöltötte. Ilyen esetben kövesse a fotó mellett látható utasítást. A DIA adminisztrátorai a kapcsolatfelvételben segíthetnek, ha szükséges. A nem jogvédett fotók felhasználása esetén is hálásak lennénk, ha hivatkozna a Gyergyói DIA oldalra, illetőleg a felhasználásról értesítene bennünket.

Ha képet töltene fel az archívumba

Fontos! Csak 2000. december 31. előtt készült fotókat várunk!

Mindenek előtt kérjük, vegye figyelembe a felhasználási feltételeket!

A DIA használatát igyekszünk a lehető legegyszerűbbé tenni. Képet feltölteni regisztrálás után lehet, kitöltve az adatlapot. Fontos tudni, hogy a feltöltött fotó nem azonnal jelenik meg, egy adminisztrátornak jóvá kell hagynia azt. Ha fotóját jogvédett kategóriába sorolja, ne felejtse el kijelölni a megfelelő négyzetet!

Kevésbé egyszerű azonban az egyes fotók adatainak meghatározása. Minél pontosabban adjuk meg a fotó adatait, annál értékesebbé, hitelesebbé válik a feltöltésünk, ugyanakkor annál könnyebben találnak rá az érdeklődők. Ezért kérjük, igyekezzen minél részletesebb leírást adni a fotóhoz! Amennyiben a fotó hátoldala is hasznos információkat tartalmaz, lehetősége van azt is feltölteni a kép mellé.

A fotó azonosítása érdekében kategóriák állnak rendelkezésére, a megfelelőket kiválasztva kerülhet a kép a hasonló témakörű fotók közé. A kategóriák meghatározását az oldal adminisztrátorai követik, ha kell, kiegészítik, korrigálják.

Amennyiben bármelyik adatban, információban nem biztos, kérjük, jelölje meg, igyekszünk segíteni!

Kérjük, ha teheti, ügyeljen a feltöltött fotók minőségére! (Ha segítségre van szüksége a fotók digitalizálása, szkennelése terén, keressen bennünket, szívesen segítünk ebben is!) Kérjük, a fotót jpg formátumban töltse fel, az állomány mérete ne haladja meg a 8 megabájtot. (Javasoljuk a 300 dpi felbontású, maximum 4000 pixel szélességű képfájlokat.)